text: 5000 kroner i bøde for bøsse-udtalelser
  03 november 2014 kl. 10.41
  Retten i Esbjerg har nu idømt godsejer Karl Nielsen fra Nørholm Gods i Sig ved Varde en bøde på 5000 kroner for diskriminerende udtalelser om et bøssepar, der ville forpagte hans hotel i Sig.
  Det bekræfter Retten i Esbjerg overfor TV SYD. Da sagen skulle for retten for en uge siden, valgte godsejeren at holde sig væk og havde på forhånd tilkendegivet, at han ville acceptere en bødestraf.
  Anklagemyndigheden havde inden retsmødet rejst krav om netop en bødestraf.
  Indtil for kort tid siden ville godsejeren gå efter en frikendelse - men har nu ændret synspunkt og dermed afgjort sagen. Hvorfor har Karl Nielsen ikke ønsket at uddybe:
  - Jeg har ingen kommentarer til TV SYD. Tak for samtalen, lød det venligt men bestemt fra godsejeren i telefonen fra Nørholm Gods, da retten behandlede sagen sidste mandag.
  Sagen begyndte at rulle i september 2013, da godsejeren blev citeret for, at "Sig er ikke moden til at have et bøssepar som forpagtere af landsbyens hotel", da parret Dinghao Wang og kæresten Keld Christensen blev afvist af ejeren af hotellet, Karl Nielsen.
  